USR a depus plângeri împotriva lui Darius Vâlcov la CNCD și la Autoritatea privind datele personale: Gestul lui Vâlcov este o formă de violență

Uniunea Salvați România a depus marți două plângeri împotriva lui Darius Vâlcov în urma publicării de către acesta a fișei medicale a unuia dintre protestatarii antiguvernamentali. Plângerile au fost depuse la Autoritatea Naţională de Supraveghere a Prelucrării Datelor cu Caracter Personal (ANSPDCP) și la Consiliul Național pentru Combaterea Discriminării (CNCD). De asemenea, USR cere demisia lui Vâlcov din funcția de consilier de stat al premierului Viorica Dăncilă, dar și a Liei Olguța Vasilescu, pe motiv că documentul cu datele medicale ale protestatarului a plecat de la Ministerul Muncii.

”Gestul lui Vâlcov este o formă de violență, e adevărat, simbolică, dar care vine după un șir de violențe comise de PSD: agresarea parlamentarilor USR, îmbrâncirea și jignirea jurnaliștilor în Parlament, gazarea și lovirea protestatarilor pașnici din 10 august. Aceste violențe nu pot rămâne nepedepsite și USR va acționa pentru pedepsirea celor responsabili”, a declarat președintele USR Dan Barna, potrivit unui comunicat al partidului.

Formațiunea solicită ANSPDCP să se autosesizeze și să identifice care este instituția care i-a transmis documentul lui Darius Vâlcov, cu încălcarea legii privind prelucrarea datelor personale, precum și sancționarea atât a instituției vinovate cât și a consilierului prim-ministrului României. În plângerea adresată CNCD, USR a cerut constatarea şi sancţionarea încălcării dreptului la demnitatea personală de către Darius Vâlcov.

”Gestul lui Darius Vâlcov este un reflex al totalitarismului de tip comunist când diagnosticele psihiatrice erau folosite în represiunea împotriva opoziției politice. Mesajul lui Ceaușescu era că numai o persoană cu probleme de sănătate mintală se poate opune regimului lui glorios. Este grav că la 28 de ani de la căderea totalitarismului comunist un lider politic, Liviu Dragnea, folosește aceleași instrumente de intimidare împotriva unor cetățeni care-l contestă. Dacă atunci cetățenii nu aveau mijloace să se apare împotriva unei puteri abuzive și totalitare, acum le au”, a declarat Adrian Prisnel, deputat USR.

Darius Vâlcov a publicat duminică seară o fișă medicală care ar fi arătat că protestatarul Sandi Matei ar fi avut o problemă medicală ce necesita tratament psihiatric. Ulterior, nota lui Vâlcov a dispărut, dar consilierul premierului Dăncilă a revenit și a scris că ”postarea prin care arătam că un lider #rezist este sandilău cu acte mi-a fost ștearsă”.